**EGY TUCAT KÖZTE!**

Csapatunk a BLSZ I. osztályának bajnoka az utolsó előtti fordulóban idegenben az Újbudai FC -Voyage csapatával mérkőzött meg. Noha megnyertük a bajnoki címet, nem engedhettünk le, mert nemsokára nyakunkon az osztályozó. Ennek megfelelően komolyan vettük a mérkőzést, aminek eredménye egy olyan találkozó lett, amely azért ritkán látható eredményt hozott. Az összecsapást 13:1 arányban nyertük meg. Annyi gól volt, hogy nem is fogom részletesen felsorolni, hogy milyen körülmények között születtek, de azt azért leírhatom, hogy csapatunk megtisztelve ellenfelünket nem könnyelműsködte el a mérkőzést még annak ellenére sem, hogy óriási volt a tudáskülönbség a két együttes között. A szokásos agilis kezdésünknek a műfüves pályán a rekkenő hőségben meg lett az eredménye, mert negyedóra után már 3 góllal vezettünk. Ekkor már eldőlt a mérkőzés. Ellenfelünk gyakorlatilag csekély ellenállást tudott csak kifejteni. A szünetre 8:0-s állásnál vonultunk az öltözőbe. A szünetben azon tanakodtunk, hogy lövünk-e egy tucat gólt. A szünetben azért kiderült az ellenfél drukkerei által, hogy csapatuk véleményük szerint, mind szakmailag, mind anyagilag, illetve morálisan is szétesett. Valóban így lehet, mert a pályán látszott is ennek az eredménye. Jött a második félidő. Ott folytatódott, ahol abbahagytuk az első félidő végén. Jellemző a mérkőzésre, hogy ellenfelünk a 78. percig kapura sem rúgott. Nem tesztelte hálóőrünk képességét. Mi természetesen továbbra is gyártottuk a góljainkat és mint mindig most is hagytuk ki a lehetőségeket, de ilyenkor már nem is lehet bosszankodni rajta. Aztán a 78. percben megtörtént az, ami ezen a mérkőzésen csodaszámba ment. Ellenfelünk gólt rúgott. Kb. 35 méterre a kapunktól szabadrúgáshoz jutottak és szabadrúgásból gólt rúgott az ellenfél. Finoman szólva is védhető volt a lövés, de kapusunk mentségére legyen mondva, nehéz úgy meccsben lenni, ha 30 fokban, tűző napsütésben, munka nélkül álldogálsz a kapu vonalán. Így meglőtte ellenfelünk azt az úgynevezett becsületgólt, mi pedig 13 találatig jutottunk a találkozón.

A mérkőzés góllövői: Lőrincz Dániel 3, Horváth Patrik 3, Bodnár István 2, Kasza Dániel 2, Kutai Dani, Pfister Erik, Papp Krisztián.

Jövő héten csütörtökön hazai pályán az utolsó fordulóban az Unione együttesével mérjük össze erőnket 19h-tól. Kérjük Kedves Szurkolóinkat, hogy látogassanak ki utolsó találkozónkra, ünnepeljük meg bajnok csapatunkat. Ha 13 gólt nem is tudunk ígérni, de azért az utolsó mérkőzésünket is győzelemmel szeretnénk zárni.

HAJRÁ REAC!

Kiss István György